Н А Р Е Д Б А
ЗА 
РЕДА ЗА ПРИДОБИВАНЕ, УПРАВЛЕНИЕ И РАЗПОРЕЖДАНЕ С ОБЩИНСКО ИМУЩЕСТВО
ГЛАВА ПЪРВА
ОБЩИ РАЗПОРЕДБИ
Чл.1. С тази наредба се определя редът за придобиване, управление и разпореждане с имоти и вещи, собственост на общината. С наредбата се определят и правомощията на кмета на общината, на кметовете на кметства и на кметските наместници, в съответствие с разпоредбите на Закона за общинската собственост  и на специалните закони.
Чл.2. Наредбата не се прилага за:
1.	общински имоти, предмет на разпореждане по Закона за приватизация и следприватизационен контрол;
2.	общинско имущество, включено в капитала на търговски дружества;
3.	предоставяне на концесии върху обекти – публична общинска собственост;
4.	отдаване под наем и продажба на общинските жилища.
Чл.3. Общинската собственост се използва съобразно предназначението й и за нуждите, за които е предоставена.
Чл.4. Общинската собственост се управлява в интерес на населението в общината и в изпълнение на мандатната Стратегия за управление на общинската собственост и на Общинския план за развитие, под общото ръководство и контрол на Общинския съвет.
Чл.5. (1) За изпълнение на целите, принципите и приоритетите на мандатната Стратегия, Общинският съвет ежегодно, преди приемането на годишния бюджет на общината, по предложение на Кмета на общината приема Програма, която съдържа:
1.	прогноза за очакваните приходи и необходимите разходи, свързани с придобиването, управлението и разпореждането на общинската собственост;
2.	описание на имотите, които се предвижда да бъдат отдадени под наем, да бъдат предложени за продажба, за внасяне в капитала на търговски дружества с общинско имущество, за учредяване на ограничени вещни права и за предоставяне на концесия;
3.	описание на имотите, които общината има намерение да предложи за замяна;
4.	описание на имотите, които общината има намерение да придобие и способите за тяхното придобиване;
5.	конкретни мерки за подобряване на организацията на работата по управлението на общинската собственост , в това число и  на публичния достъп на местната общност до информацията за изпълнението на годишната програма.
(2) Най-малко един път в годината, Кметът на общината съставя и предоставя на Общинския съвет отчет за изпълнението на Програмата по предходната алинея, за състоянието на общинската собственост и за резултатите от нейното управление по видове и категории обекти.
(3) Кметът на общината предоставя проектите за стратегия и програма за публично обсъждане от местната общност, като оповестява датата на обсъждането най-малко 10 дни предварително в местните средства за масово осведомяване. Публичното обсъждане се провежда по ред, определен от Общинския съвет. За постъпилите предложения се съставя протокол, който се прилага като неразделна част на проектите за стратегия и програма при внасянето му от Кмета на общината за разглеждане от Общинския съвет.
(4) Приетите проекти и промените в тях се обявяват по същия ред, в 14 дневен срок от приемането.
Чл.6. Ежегодно Кметът на общината съставя и предоставя на Общинския съвет отчети и по именен списък за състоянието на общинската собственост и за резултатите от нейното управление по видове и категории обекти.
Чл.7. (1) Общинската собственост е публична и частна.
(2) Публична общинска собственост са имотите по чл.3, ал.2, т.1, т. 2 и т.3 от Закона за общинската собственост.
(3) Частна общинска собственост са всички други общински имоти и вещи. Плодовете и приходите от имотите и вещите – публична общинска собственост, са частна общинска собственост на общината.
(4) Промяна в предназначението на обектите на общинската собственост от публична в частна, се извършва с решение на Общинския съвет, взето с мнозинство от две трети от общия брой на съветниците, при промяна от публична в частна с повече от половината от общия им брой.
(5) Предложенията по предходните алинеи се правят в писмена форма и съдържат:
1.	вида и местонахождението на недвижимия имот, акт за общинска собственост;
2.	мотиви, обосноваващи предложението;
3.	скица от действащия подробен устройствен план;
4.	становище на главния архитект на общината и на директора на Дирекция “Специализирана администрация”.
(6) Общи или подробни устройствени планове, засягащи имоти, публична общинска собственост, когато предвиждат мероприятия, които налагат промяна на публичната в частна общинска собственост, се одобряват след решение на Общинския съвет.
(7) Промяна в предназначението на общинските имоти, което не води до промяна в характера на собствеността от публична в частна, се извършва с решение на Общинския съвет, взето с обикновено мнозинство.
Чл.8. (1) Въз основа на съставените актове за общинска собственост се съставят актови книги, които са общодостъпни и всяко лице може да получи справка по тях, срещу заплащане на такса за услугата, по тарифа определена от Общинския съвет.
(2) В случаите, когато исканата справка не представлява фактическа трудност и не се налага издаването на служебно удостоверение, информацията може да бъде и устна. В случаите на отказ да бъде регистрирано или незабавно удовлетворено искането, лицето може да подаде писмено заявление.
(3) В случаите, когато се налага справка по досието към акта за общинска собственост или се иска писмено удостоверение за наличието на определени документи или обстоятелства, лицето подава писмено заявление за справка.
(4) В 2-седмичен срок от датата на подаване на заявлението по ал.3 специалистът “Общинска собственост” издава служебно удостоверение, копие от искания документ или мотивиран отказ.
(5) Ако в срока по ал.4 специалистът “Общинска собственост” не представи исканата справка се счита, че е налице мълчалив отказ.
Чл.9. (1) В общината се създават и поддържат следните публични регистри:
1.	главен регистър за публичната общинска собственост, в който са включени всички съставени актове за публична общинска собственост;
2.	главен регистър за частната общинска собственост, в който са включени всички съставени актове за частна общинска собственост;
3.	регистър за разпоредителните сделки с имоти, общинска собственост, в който се вписват: данни за: решението на Общинския съвет за разпореждане с общински имоти; данните по АОС, видовете на разпоредителните сделки; пазарната оценка, данъчната оценка, оценката, определена от Общинския съвет и крайната цена на сделката; начинът на разпореждане, насрещната страна на сделката и други данни, определени в конкретното решение на Общинския съвет за дадена разпоредителна сделка.
(2) Създаването, поддържането в актуалност и предоставянето на услуги от регистрите, както и включването им в компютърни автоматизирани системи, се извършва под общото ръководство и контрола на Кмета на общината, в съответствие с наредбите на МРРБ и на МП.
ГЛАВА ВТОРА
УПРАВЛЕНИЕ НА ИМОТИ И ВЕЩИ
ОБЩИНСКА СОБСТВЕНОСТ
РАЗДЕЛ I
ОБЩИ РАЗПОРЕДБИ
Чл.10 Имотите и вещите – общинска собственост се управляват в съответствие с разпоредбите на закона в интерес на населението в общината и се използват съобразно предназначението им и за нуждите, за които са предоставени. Предоставените имоти и вещи не могат да се преотстъпват за ползване, да се ползват съвместно по договор с трети лица, да се отдават под наем или да се пренаемат, освен в случаите, предвидени в закон.
Чл.11 (1) Имотите и вещите, общинска собственост, се предоставят безвъзмездно за управление на юридически лица и звена на общинска бюджетна издръжка.
(2) Имотите и вещите, които не са необходими за дейността на органите на местното самоуправление и местната администрация, на специализираните звена на общинска издръжка и на търговските дружества с общинско участие, могат да се предоставят безвъзмездно за управление на други юридически лица на бюджетна издръжка или на техните териториални структури.
(3) Предоставянето за управление на недвижимите имоти по предходните алинеи се извършва с решение на Общинския съвет. Предоставянето за управление на вещи – общинска собственост се извършва със заповед на Кмета на общината.
(4) За предаването и приемането на имотите и вещите – общинска собственост, предоставени безвъзмездно за управление се съставя протокол опис.
(5) Имотите и вещите – общинска собственост, които не са предоставени за управление, се управляват от Кмета на общината.
РАЗДЕЛ II
УПРАВЛЕНИЕ НА ИМОТИ - ПУБЛИЧНА ОБЩИНСКА СОБСТВЕНОСТ
Чл.12. (1) Кметът на общината организира, ръководи и контролира управлението на имотите, предназначени за осъществяване функциите на общинската администрация.
(2) Кметовете на кметства и кметски наместници управляват пряко имотите, предназначени за осъществяване функциите на кметствата.
(3) Управлението на имотите – публична общинска собственост, предназначени за трайно задоволяване на обществени потребности от общинско значение, включително и имотите, предназначени за здравни, културни, образователни, просветни, детски, младежки, спортни и социални мероприятия от общинско значение се осъществява:
1.	пряко от Кмета на общината;
2.	от управителите и ръководителите на учрежденията, организациите и юридическите лица на бюджетна издръжка, на които са предоставени за безвъзмездно управление.
(4) Застраховането, поддържането и ремонтите на имотите - публична общинска собственост, се извършва от лицата, които ги управляват.
Чл.13. (1) С решение на Общинския съвет, имоти и части от имоти – публична общинска собственост могат да се отдават под наем за срок до пет години, при условие, че се използват съобразно предназначението им и не се препятства осъществяването на дейностите, за които са предназначени чрез провеждане на публичен търг или публично оповестен конкурс по реда на Глава шеста.
(2) При условие, че имотът е предоставен за безвъзмездно управление на учреждение, организация, юридическо лице или друга структура на общинска бюджетна издръжка, в тръжната, съответно в конкурсната комисия се включва техен представител.
(3) Предложението до Общински съвет следва да съдържа данни за имота: адрес, квадратура, граници, месечна наемна цена, график и специфични условия на ползване.
(4) Въз основа на резултатите от търга или конкурса, Кметът на общината или оправомощено от него длъжностно лице сключва договор за наем.
(Нов с Решение №61 по Протокол №6 от 29.03.2012г.)Чл.13а. С решение на Общинския съвет пасищата и мерите – публична общинска собственост могат да се отдават под наем за срок от пет години без публичен търг или публично оповестен конкурс при условията на Закона за собствеността и ползването на земеделските земи.

РАЗДЕЛ ІІI
УПРАВЛЕНИЕ НА НЕЖИЛИЩНИ ИМОТИ - ЧАСТНА ОБЩИНСКА СОБСТВЕНОСТ
Чл.14 (1) Кметът на общината организира, ръководи и контролира стопанисването на имотите – частна общинска собственост.
(2) Свободни нежилищни имоти – частна общинска собственост, които не са необходими за нуждите на органите на общината или на юридически лица на общинска бюджетна издръжка, могат да се отдават под наем за срок до десет години.
(3) Отдаването под наем на имоти по ал. 1 се извършва от Кмета на общината чрез публичен търг или публично оповестен конкурс по реда на Глава шеста.
Чл.15. (1) Имоти – частна общинска собственост, предназначени за производствени и стопански нужди, се отдават под наем за срок до десет години, след провеждане на публичен търг или публично оповестен конкурс по реда на Глава шеста.
(2) Въз основа на резултатите от търга или конкурса Кметът на общината сключва договор за наем.
(3) Кметът на общината може да оправомощи заместник-кмет да организира провеждането на търгове по ал.1.
Чл.16 (1) Настаняване под наем в свободни помещения – частна общинска собственост, за осъществяване на социални, културни, образователни и др. дейности на юридически лица с нестопанска цел, осъществяващи дейност в обществена полза, се извършва без търг или конкурс след решение на Общинския съвет.
(2) За решаване на особено важни проблеми от местен характер, Общинския съвет може да вземе решение за организиране и провеждане на публично оповестен конкурс за отдаване под наем на имоти - частна общинска собственост, като конкретизира темата, насоката за решаване, условията и критериите за предоставяне и срока за предоставяне.
(3) Желаещите да бъдат настанени по реда на чл. 14, ал. 1, подават молба до Кмета на общината, в която посочват:
1.	Трите имена и адреса на лицето, подало молбата;
2.	Юридическите лица прилагат копие от съдебната регистрация;
3.	Помещението, в което се иска настаняването;
4.	Подробно описание на дейностите, които ще бъдат осъществявани;
5.	Срока, за който се иска настаняване;
6.	Декларация, че лицето не притежава в собственост годни за постоянно ползване помещения от вида на това, в което се иска настаняване.
(4) При необходимост, от лицето подало молбата, могат да бъдат изискани и допълнителни документи, в съответствие с изискванията на закона, както и такива, удостоверяващи правоспособността му да упражнява описаната дейност.
(5) Кметът на общината, въз основа на решението на Общинския съвет, сключва договор за наем.
(6) Помещението се предоставя в 14-дневен срок след сключване на договора.
Чл.17. (1) Със заповед на Кмета на общината се предоставят помещения под наем – частна общинска собственост на общинските ръководства на политическите партии, отговарящи на условията, предвидени в Закона за политическите партии.
(2) Исканията за предоставяне на помещения по ал.1 се отправят до Кмета на общината и се придружават от данни за финансовото състояние на организацията, установяващи възможностите й за плащане на наема.
(3) При наличие на помещения Кметът на общината издава заповед за настаняване въз основа, на която се сключва договор за наем със срок до края на мандата на съответното Народно събрание.
(4) Не се предоставят помещения на организации по ал.1, ако те не са изпълнили задълженията си към общината, произтичащи от ползване на други общински имоти.
(5) Предоставените помещения на политическите партии не могат да се пренаемат, да се преотстъпват за ползване, да се ползват съвместно по договор с трети лица, както и да се използват за стопанска дейност.
(2) Договорите по предходната алинея се сключват за срок от една година. Наемната цена е по тарифа, приета с решение на Общинския съвет.
Чл.18. (1) Със заповед на Кмета на общината без търг или конкурс се предоставят помещения – частна общинска собственост под наем на общинските ръководства на синдикалните организации.
(2) Исканията по ал.1 се подават чрез деловодството на общината, като към тях се прилага препис от документа за регистрация на общинската структура на съответната национално представена синдикална организация по смисъла на КТ.
(3) Договорите по предходната алинея се сключват за срок от една година. Наемната цена е по тарифа, приета с решение на Общинския съвет.
Чл.19. (1) Общинският съвет приема тарифа с която определя наемната цена на 1кв.м. за помещенията отдавани на юридически лица с нестопанска цел, осъществяващи дейност в обществена полза и на общинските ръководства на синдикалните организации.
(2) Всяка година до 31.03. цената се актуализира с коефициента на инфлация за предходната година.
Чл.20. (1) Не се предоставят помещения на организации по чл.16, ал.1, чл.17, ал.1 и чл.18, ал.1 преди те да са уредили задълженията си към общината, произтичащи от ползване на други общински имоти.
(2) Не се предоставят помещения на организации по чл.16, ал.1, чл.17, ал.1 и чл.18, ал.1, които притежават собственост на територията на Община Смядово.
Чл.21. (1) Поземлени Имоти – частна общинска собственост, могат да се отдават под наем на търговски дружества без търг или конкурс, след решение на Общинския съвет, за временно използване, за спомагателни и допълнителни площадки, комуникации и др., свързани с изграждането, ремонта и поддържането на обекти от техническата инфраструктура, за срока на ремонтните работи.
(2) Въз основа на решението на Общинския съвет по ал.1, Кметът на общината или упълномощено от него длъжностно лице сключва договор за наем.
Чл.22. (1) Отдаването под наем на общински терени за поставяне на павилиони за търговска дейност, по схема одобрена от главния архитект на общината, се извършва след публичен търг или публично оповестен конкурс, който се провежда при условията на Глава шеста.
(2) Въз основа на резултатите от търга или конкурса, Кметът на общината или оправомощен от него заместник-кмет сключва договор, чийто срок не може да бъде по-дълъг от пет години.
Чл.23. (1) Общината владее и управлява безстопанствените имоти на своята територия съгласно чл.13 от Закона за общинската собственост.
(2) В десетдневен срок от постъпване на сигнал в общинската администрация за наличие на безстопанствен имот по предложение на специалиста “Общинска собственост” Кметът на общината назначава комисия за установяване на безстопанствения имот.
(3) В състава на комисията се включват следните специалисти – юрист, специалист “Общинска собственост”, специалист “ТСУС”. Комисията съставя констативен протокол за наличието на имота и за неговото състояние.
(4) Кметът на общината издава заповед за завземане на имота. Заповедта съдържа мерки, които трябва да се проведат за привеждането му в състояние да бъде използван по предназначение.
(5) Завладеният безстопанствен имот се управлява, съобразно реда за управление на съответния вид имот, частна общинска собственост, указан в тази наредба или в Наредбата за условията и реда за управление и разпореждане с общински жилищни имоти.
РАЗДЕЛ IV
УПРАВЛЕНИЕ НА ВЕЩИ - ЧАСТНА ОБЩИНСКА СОБСТВЕНОСТ
Чл.24. (1) Вещите – общинска собственост се управляват в интерес на населението в общината и с грижата на добър стопанин.
(2) Общото ръководство и контрол по управлението на вещите – общинска собственост се осъществява от Кмета на общината.
Чл.25. Вещите, предназначени за обслужване на дейността на общински здравни, културни, образователни, просветни и други социални дейности от общинско значение се управляват от ръководителите на учрежденията, организациите, юридическите лица и структури на бюджетна издръжка, на които са предоставени за ползване.
Чл.26. Кметът на общината определя вещите – общинска собственост, които подлежат на застраховане.
Чл.27. Вещите – частна общинска собственост, се предоставят безвъзмездно за управление на юридически лица и звена на общинска бюджетна издръжка със заповед на Кмета на общината, след решение на Общинския съвет.
Чл.28. (1) Вещите – частна общинска собственост, се предоставят безвъзмездно за ползване на юридически лица и звена на общинска бюджетна издръжка със заповед на Кмета на общината.
(2) Кметът на общината внася в Общинския съвет проект на решение заедно със становище с приложени към него мотивирано искане на заинтересованото лице или организация; удостоверение, че то е на общинска бюджетна издръжка; списък на вещите – частна общинска собственост, с техните индивидуализиращи белези и количество.
Чл.29. Вещите – частна общинска собственост извън тези по чл.27 и чл.28 се предоставят под наем от Кмета на общината след провеждане на публичен търг или публично оповестен конкурс по реда на Глава шеста.
Чл.30. Наемните правоотношения се прекратяват на основанията и по реда на чл.15 от Закона за общинската собственост.
ГЛАВА ТРЕТА
ПРИДОБИВАНЕ НА ИМОТИ И ВЕЩИ – ОБЩИНСКА СОБСТВЕНОСТ
Чл.31. (1) Община Смядово придобива възмездно или безвъзмездно собственост и други ограничени вещни права върху имоти и вещи по силата на закон, чрез предоставяне с акт на компетентен държавен орган или въз основа на решение на Общинския съвет.
(2) С решение на Общинския съвет се придобива собственост в следните случаи:
1.	чрез покупко - продажба на имоти или части от тях;
2.	чрез замяна на имот – частна общинска собственост, с имот – собственост на физически и/или юридически лица;
3.	чрез замяна на право на строеж върху имот – частна общинска собственост, с имот – собственост на физически и/или юридически лица;
4.	обезщетение срещу учредено право на строеж или на друго ограничено вещно право върху недвижим имот – частна общинска собственост;
5.	дарение от физически или юридически лица;
6.	чрез делба;
7.	по давност;
8.	чрез наследяване по чл.11 от Закона за наследството.
Чл.32. (1) Приемането на дарение на парични средства и/или движими вещи в полза на Община Смядово се извършва от Кмета на общината с писмен договор.
(2) Кметът на общината или оправомощено от него длъжностно лице съставя и води регистър за всички дарения. Регистърът съдържа номер по ред, номер на договора, стойност на дарението, условие/срок и номер на писмото, с което дарителят е информиран за изпълнението на волята му, съгласно договора. След писмено съгласие на дарителя в регистъра може да се впише неговото/а име/фирма.
(3) Дарения не се приемат от лице, което участва в обявени от общинската администрация търгове или конкурси или са в процедура по предоставяне на услуги или права от страна на общината в негова полза.
(4) Когато дарението е безвъзмездно предоставяне на услуги, чрез изпълнение на строителни и монтажни работи, поддръжка, ремонт или разрушаване на сгради, почистване, озеленяване и други благоустройствени дейности, Кметът на общината приема дарението с писмен договор и констативен протокол за извършената услуга. Стойността на дарението се удостоверява с финансово – счетоводни отчетни документи, включително за стойността на вложените материали и труд, които се прилагат към договора за дарение.
Чл.33. Договорите за доставка на машини, съоръжения, технологично оборудване, транспортни средства и други дълготрайни активи, се сключват от Кмета на общината в рамките на предвидените по бюджета средства.
Чл.34. (1) Движимите вещи, необходими за административни и стопански нужди на Общински съвет – Смядово, общинската администрация и кметствата, се закупуват от Кмета или оправомощено от него длъжностно лице.
(2) Движимите вещи, необходими за административни и стопански нужди на бюджетните структури на самостоятелна бюджетна сметка, се закупуват от ръководителя им или оправомощено от него длъжностно лице.
Чл.35. Общината придобива право на строеж, на надстрояване и пристрояване в терени, собственост на държавата или други физически и юридически лица въз основа на договор, сключен с Кмета на общината, след решение на Общинския съвет.
Чл.36. Договори, с които в полза на общината се учредяват ограничени вещни права, извън тези по чл. 33, се сключват от Кмета на общината, след решение на Общинския съвет.
Чл.37. (1) Общината може да придобие право на собственост върху недвижим имот с непрекъснато владение в продължение на 10 години.
(2) Ал.1 се прилага и по отношение на придобиване на имоти, които са подлежали на реституиране по Закона за възстановяване собствеността върху одържавени недвижими имоти, но към тях не са предявени претенции от бившите собственици.
(3) Придобиването по ал.1 става с решение на Общинския съвет. Решението за позоваване на придобивна давност се взема след представен протокол от комисия, назначена от Кмета на общината. С протокола се установява, че е изтекъл 10 годишен давностен срок, през който продължително и необезпокоявано общината е владяла и стопанисвала съответния недвижим имот. Като доказателства към протокола се прилагат договори за наем или други договори за управление, или данни за ползване на имота за нуждите на органите на общината или на юридически лица и звена на бюджета издръжка, които да удостоверяват началото на владението и неговата непрекъснатост.
(4) Придобиването по ал.2 става по реда на предходната алинея, като давностния срок започва да тече от влизане в сила на Закона за възстановяване собствеността върху одържавени недвижими имоти (ЗВСОНИ).
Чл.38. Общинска собственост стават и имотите, които са подлежали на възстановяване по реда на реституционните закони, но в законоустановените преклузивни срокове същите не са заявени от бившите собственици.
Чл.39. Договорите, с които се извършва придобиване на недвижими имоти се сключват в писмена форма от Кмета на общината и се вписват в Служба по вписванията, гр. Велики Преслав.
ГЛАВА ЧЕТВЪРТА
РАЗПОРЕЖДАНЕ С НЕЖИЛИЩНИ ИМОТИ И ВЕЩИ - ЧАСТНА ОБЩИНСКА СОБСТВЕНОСТ
РАЗДЕЛ I
ОБЩИ РАЗПОРЕДБИ
Чл.40. (1) Разпореждането с имоти или части от имоти - частна общинска собственост се осъществява чрез:
1.	продажба на имоти или на идеални части от тях;
2.	замяна на имоти или на идеални части от тях и на вещни права върху тях;
3.	учредяване право на строеж, надстрояване и пристрояване – възмездно или безвъзмездно;
4.	учредяване на вещно право на ползване - възмездно или безвъзмездно;   
5.	внасяне (апорт) на собственост и вещни права в капитала на тьрговски дружества;
6.	доброволна делба;
7.	премахване на сгради, постройки и съоръжения;
8.	безвъзмездно прехвърляне право на собственост на юридически лица на бюджетна издръжка;
9.	по силата на закон.
(2) Разпореждането с вещи - частна общинска собственост се осъществява чрез:
1.	продажба;
2.	замяна;
3.	предоставяне безвъзмездно право на ползване.
Чл.41. (1) Договорите, с които се извършва разпореждане с имоти – частна общинска собственост, се сключват в писмена форма от Кмета на общината и се вписват в Служба по вписванията, гр.Велики Преслав.
(2) Преди сключване на договорите по ал.1, Кметът на общината издава заповед, с която определя срока, в който следва да се плати цената и дължимите данъци и такси. При неизпълнение на задълженията, Кметът може да отмени заповедта и да прекрати преписката.
(3) При разпореждане с вещи – частна общинска собственост, Кметът на общината издава заповед, а при дарение сключва писмен договор.
Чл.42. (1) В капитала на търговски дружества се апортират само нежилищни имоти или вещни права върху тях – частна общинска собственост, след решение на Общинския съвет.
(2) Оценката на имотите по ал.1 се извършва по реда на чл.72, ал.2 от Търговския закон, освен в случаите по & 10 от Допълнителните разпоредби на Закона за приватизация и следприватизационен контрол.
Чл.43. (1) (изм. с Решение 301/21.02.2011г.) Продажбата на вещи на стойност до 500 лева става с договор, сключен с Кмета на общината по реда и условията на Закона за задълженията и договорите, а над тази сума чрез публичен търг с явно наддаване.
Списък на вещите да бъдат обявени по местните медии.
(2) Замяна на вещи на стойност до 500 лева става с договор, сключен с Кмета на общината по реда и условията на Закона за задълженията и договорите, а над тази стойност договорът се сключва след решение на Общинския съвет.
(3) Възмездно право на ползване върху вещи на стойност до 500 лева се предоставят от Кмета на общината със заповед и договор, а над тази стойност договорът се сключва след решение на Общинския съвет.
(4) Безвъзмездно право на ползване върху вещи на стойност до 500 лева се предоставя от Кмета на общината на организации и лица на бюджетна издръжка, а над тази стойност, след решение на Общинския съвет.
РАЗДЕЛ II
РАЗПОРЕЖДАНЕ С НЕЖИЛИЩНИ ИМОТИ, ЧАСТНА ОБЩИНСКА СОБСТВЕНОСТ, ЧРЕЗ ПРАВНИ СДЕЛКИ
ПРОДАЖБА
Чл.44. (1) Продажбата на нежилищни имоти – частна общинска собственост, се извършва в съответствие с предвижданията в годишната Програма по чл.5 от тази наредба, след решение на Общинския съвет, от Кмета на общината, чрез публичен търг или публично оповестен конкурс.
(2) Въз основа на резултатите от проведения търг или конкурс, Кметът на общината издава заповед и сключва договор.
(3) Предложението за продажба трябва да съдържа данни за:
1.	финансово-икономически, градоустройствени и правни проучвания на имота;
2.	характеристики на имота: местонахождение, предназначение, застроена и незастроена площ, етажност, съгласно предвижданията на подробния устройствен план, благоустройствени показатели, фактическо ползване и др.
3.	пазарна цена на имота.
(4) Пазарните цени по ал.2, т.3 се определят от оценител на имоти по смисъла на §1, т.4 от ДР на Закона за общинската собственост.
(5) С решението Общинския съвет определя:
1.	начина на продажба – публичен търг или публично оповестен конкурс;
2.	начална цена;
3.	начина на плащане и евентуални обезпечения, ако това се налага;
4.	специални условия;
5.	изисквания към участниците, когато това се налага от вида на обекта;
6.	други условия.
Чл.45. (1) Продажбата на имот – частна общинска собственост се извършва без търг или конкурс след решение на Общинския съвет, когато сделката е между общината и държавата, или между общината и друга община и/или когато лицата, на които може да се извърши продажба, са определени в закон.
(2) Исканията по предходната алинея се подават чрез деловодството на общината и се проучват от длъжностни лица, определени от Кмета на общината в едномесечен срок от постъпването им.
(3) Проектите за решения се подготвят от Кмета и се внасят за разглеждане в Общинския съвет с мотивирани доклади.
(4) Въз основа на решението на Общинския съвет Кметът на общината издава заповед и сключва договор.
Чл. 46 (1) Продажба на недвижим имот – частна общинска собственост, може да се извърши без търг или конкурс, въз основа на предвиждания в годишната Програма по чл.5 от тази наредба, след решение на Общинския съвет, по предложение на Българската агенция за инвестиции, на инвеститор, получил сертификат за инвестиция от първи клас.
(2) Продажбата по ал.1 се извършва по пазарна цена, изготвена от оценител на имоти. Въз основа на решението на Общинския съвет, Кметът на общината сключва договор.
Чл.47. (1) Продажбата на нежилищни имоти – частна общинска собственост, се извършва от Кмета на общината, без търг или конкурс на физически лица или юридически лица, собственици на законно построена сграда или придобили право на строеж върху общинска земя – урегулиран поземлен имот или поземлен имот в урбанизираната територия на общината.
(2) Лицата по ал.1 могат да подават молба за придобиване правото на собственост върху общинската земя до Кмета на общината. Молбата се придружава със съответното разрешение за строеж, одобрения архитектурен проект и констативен акт образец №15 за установяване годността за приемане на строежа.
(3) Правата по ал.1 имат лицата, придобили право на строеж върху общинска земя за построяване на жилищна, вилна или друг вид сграда.
(4) Собствениците на жилища и други обекти в етажна собственост, придобили идеални части от правото на строеж върху общинска земя, могат да за придобият идеална част от правото на собственост върху земята, върху която е застроена сградата, съответстваща на притежаваната идеална част от правото на строеж при условие, че за общинската земя е отреден урегулиран поземлен имот или поземлен имот в урбанизираната територия на общината, като подадат молба до Кмета на общината.
(5) Молбите на лицата по предходните алинеи за закупуване се придружават от посочените в § 1 и § 2 от Преходните и заключителни разпоредби на ПМС №235/1996 година документи.
(6) Цената, по която се продава собствеността по предходните алинеи, се определя:
1.	по реда на постановление №235/1996г. на Министерския съвет за имотите, върху които лицата са придобили право на строеж до 13.07.1991 г.;
2.	за всички останали случаи по пазарна цена.
(7) Когато с влязъл в сила подробен устройствен план към момента на подаване на молбата, се предвижда ново застрояване върху имота или надстрояване, или пристрояване на съществуващата сграда, в цената на земята се включва и пазарната стойност на правото на строеж върху разликата между реализираното застрояване и предвиденото по подробния устройствен план. Главният архитект на общината осигурява служебна скица от подробния устройствен план и становище за реализираното и предвиденото застрояване.
(8) В случаите, когато липсва застроителен план, в цената на земята се включва и пазарната стойност на правото на строеж върху разликата между реализираното застрояване и максималното възможно застрояване съгласно застроителните правила и норми за устройство на територията. Главният архитект на общината изготвя становище за реализираното и максимално допустимото застрояване.
(9) Продажбата се извършва от Кмета на общината, който издава заповед и сключва договор.
ПРЕКРАТЯВАНЕ НА СЪСОБСТВЕНОСТ
Чл.48. (1) Съсобствеността върху имоти между Община Смядово и физически или юридически лица се прекратява чрез:
1.	доброволна делба;
2.	съдебна делба;
3.	продажба на идеални части на общината на съсобствениците;
4.	откупуване на идеални части на физическите или юридически лица;
5.	замяна на идеални части с друг равностоен имот;
(2) Доброволната делба се осъществява чрез:
1.	даване или получаване в дял на реални части от имота;
2.	получаване собствеността на целия имот от един от съсобствениците с изплащане частите на останалите съсобственици в брой, когато имотът е реално неподеляем.
(3) Съсобствеността върху имоти между Община Смядово и физически или юридически лица, се прекратява по предложение на съсобствениците до Кмета на общината или по инициатива на Кмета на общината, с решение на Общинския съвет.
(4) В случаите, когато съсобственият имот е реално поделяем, не се допуска ликвидиране на съсобственост чрез изкупуване на общинската част от останалите съсобственици.
Чл.49. (1) В тримесечен срок след решението на Общинския съвет по предходния член Кмета на общината издава заповед за прекратяване на съсобствеността. Заповедта се връчва на купувача срещу подпис.
(2) След плащане на цената и на дължимите данъци, такси и режийни разноски в посочения в заповедта по ап.1 срок, Кметът на общината сключва договор за продажба.
(3) Когато плащането не се извърши в определения срок, Кмета на общината може да отмени заповедта по ал. 1 и преписката се прекратява.
Чл.50. (1) В случаите на чл.37, ал.4 и ал.6, чл.38, ал.2 и чл.39, ал.3 и ал.5 от Закона за общинската собственост, Кметът на общината внася предложение в Общинския съвет за предоставяне на съответните права.
(2) Лицата желаещи да придобият правата по чл.37, ал.4 и ал.6, чл.38, ал.2 и чл.39, ал.3 и ал.6 от Закона за общинската собственост подават молба до Кмета на общината.
(3) Кметът на общината определя задължителните документи, които трябва да придружават молбата по предходната алинея.
(4) Предложението по ал.1 трябва да съдържа данни за:
1.	имотът, за който ще се предоставя съответното право с неговите характеристики, местонахождение, предназначение и фактическо ползване на имота;
2.	нуждите, за които ще се използва имота;
3.	срока за който се предоставя съответното право.
(5) На основание решението на Общинския съвет, Кметът на общината издава заповед и сключва договор.
ЗАМЯНА
Чл.51. (1) Замяната на имот – частна общинска собственост, на право на строеж върху имот – частна общинска собственост, или на право на строеж в полза на общината с имот или с право на строеж – собственост на държавата, на физически лица или на юридически лица, може да се извършва по инициатива на общината или по писмено предложение на заинтересованите лица и в съответствие с програмата по чл.5.
(2) Замяна по ал.1 може да се извърши:
1.	при прекратяване на съсобственост върху имоти между общината и трети лица;
2.	когато с влязъл в сила подробен устройствен план се предвижда отчуждаване на имоти за нуждите на общината;
3.	между общината и друга община или между общината и държавата;
4.	в други случаи, определени в закон.
(3) В случаите по ал.2 Кметът на общината отправя писмено предложение за замяна до заинтересованите собственици или съсобственици на имоти. Предложение за замяна до Кмета на общината могат да правят и заинтересованите собственици или съсобственици на имоти по ал.2. В предложението се посочват предлаганите за замяна имоти или вещни права. При постигане на съгласие Кметът на общината внася предложението за замяна в Общинския съвет.
(4) За направените предложения за замяна се изготвя обявление за всеки имот, което се публикува на интернет страницата на общината. В обявлението се посочват данни за имотите или вещните права, предмет на предложението за замяна. Обявлението се поставя и на определените места в сградата на общината, района, кметството или населеното място по местонахождението на общинския имот. 
(5) Предложенията по ал.3 се внасят в Общинския съвет от Кмета на общината не по-рано от един месец от публикуване на обявлението. Когато в този срок постъпят повече от едно предложения за един общински имот, те се внасят заедно в Общинския съвет. При постъпили предложения за замяна на един и същ общински имот от две или повече лица Общинският съвет може да реши разпореждането с имота да се извърши чрез публичен търг или публично оповестен конкурс.
(6) Предложенията по ал.3 не обвързват Общинския съвет за извършване на замяна. Отказите на Общинския съвет за извършване на замяна не подлежат на обжалване.
(7) Не се допускат замени:
1.	когато имотите – собственост на трети лица, са обременени с ипотека или други тежести, отдадени са под наем или под аренда; 
2.	на общински урегулирани поземлени имоти, отредени за жилищно строителство, срещу нежилищни имоти, освен в случаите по ал. 2, т. 2;
3.	на общински имоти с имоти на лица, за които е установено, че без правно основание ползват общински имот, договорите за наем или за вещни права върху общински имоти са прекратени по тяхна вина или с които общината води съдебни имуществени спорове;
4.	в други случаи, определени в закон.
(8) Решенията за извършване на замяна се приемат от Общинския съвет с мнозинство от две трети от общия брой на съветниците. Въз основа на решението на Общинския съвет Кметът на общината издава заповед и сключва договор за замяна.
ПРАВО НА СТРОЕЖ, ПРАВО НА ПРИСТРОЯВАНЕ И НАДСТРОЯВАНЕ
Чл.52. (1) Правото на строеж се учредява по решение на Общинския съвет, в съответствие с предвижданията на подробния устройствен план, след проведен публичен търг или публично оповестен конкурс, при начални цени, определени от оценител на имоти.
(2) Правото на строеж или на част от него може да бъде заплатено чрез равностоен имот в бъдеща сграда.
(3) Правото на строеж се учредява безсрочно или за определен срок.
Чл.53. Когато с влязъл в сила подробен устройствен план се предвижда изграждане на гаражи в общински урегулиран поземлен имот, в който въз основа на учредено право на строеж е изградена сграда с режим на етажна собственост, първоначалния търг за право на строеж се провежда само между етажните собственици. Всеки повторен или последващ търг се провежда по реда на Глава шеста.
Чл.54. С решение на Общинския съвет, без търг или конкурс, може да се учреди право на строеж по пазарни цени на:
1.	юридически лица на бюджетна издръжка.
2.	религиозни институции, регистрирани по Закона за вероизповеданията за изграждане на обредни, молитвени или богослужебни домове.
3.	на собствениците на жилищни сгради, изградени по силата на учредено право на строеж в урегулиран поземлен имот, отредени за индивидуално жилищно строителство – за допълващо застрояване, изграждане на складове и гаражи в урегулирания поземлен имот.
4.	съсобствениците в урегулиран поземлен имот, в който общината е съсобственик.
5.	за изграждане на обекти от инженерната инфраструктура.
Чл.55. (1) Безвъзмездно право на строеж може да се учредява след решение на Общинския съвет, прието с мнозинство две трети от общия брой на съветниците.
(6) Безвъзмездно право на строеж може да се учредява след решение на Общинския съвет, прието с мнозинство повече от половината от общия брой на съветниците:
1.	юридически лица на бюджетна издръжка;
2.	религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири;
3.	други лица, когато това е предвидено в закон.
Чл.56. Право на надстрояване и/или на пристрояване върху сгради, частна общинска собственост, построени върху имоти, частна общинска собственост, се учредява с решение  на Общинския съвет след проведен търг или конкурс, при начални цени, определени от оценител на имоти.
Чл.57. (1) Право на надстрояване и/или на пристрояване върху нежилищни сгради, собственост на физически и юридически лица, построени по силата на отстъпено право на строеж върху имоти, частна общинска собственост, в случаите, когато пристрояването или надстрояването не води до обособяването на самостоятелен обект, се учредява на собственика на обекта или сградата по пазарни цени, след решение на Общинския съвет без провеждане на търг или конкурс.
(2) Когато предвиденото с проекта разширение е с площ до 20% от разгънатата застроена площ на съществуващия обект, правото на пристрояване или надстрояване се учредява от Кмета на общината, без търг или конкурс, по пазарни цени.
Чл.58. Когато при одобряване на архитектурен проект за реализиране право на строеж, придобито по реда на чл.52 от тази наредба, има надвишение на същото в разгънатата застроена площ, то се заплаща с по-високата стойност от определената от оценител на имоти цена или достигнатата тръжна или конкурсна цена.
Чл.59. (1) Когато с влязъл в сила подробен устройствен план се предвижда надстрояване и/или пристрояване на жилищна сграда етажна собственост, построена по силата на отстъпено право на строеж върху имот, частна общинска собственост, правото на пристрояване и/или надстрояване се отстъпва от Кмета на общината със заповед.
(2) Правото на пристрояване и надстрояване се отстъпва на собствениците на жилищата в заварената сграда или на техните пълнолетни низходящи по тяхно искане, когато имат установена жилищна нужда или отговарят на условията на чл.2 от Закон за уреждане на жилищните въпроси на граждани с многогодишни жилищно-спестовни влогове.
(3) Цената на правото на надстрояване и пристрояване по предходната алинея се заплаща по пазарни цени без конкурс.
(4) Когато кандидатите не отговарят на условията по ал.2, правото на пристрояване и надстрояване им се отстъпва по пазарни цени след провеждане на търг или конкурс.
(5) Когато няма кандидати по предходните алинеи, правото на пристрояване и надстрояване може да се учреди в полза на други граждани с установени жилищни нужди, а ако няма и такива - на други физически или юридически лица, определени чрез търг или конкурс. В тези случаи правото на надстрояване и пристрояване се отстъпва по пазарни цени.
(6) След извършване на необходимите плащания, с лицата се сключва договор.
Чл.60. (1) Когато с влязъл в сила подробен устройствен план се предвижда надстрояване и/или пристрояване на жилищна сграда етажна собственост, построена по силата на отстъпено право на строеж върху имот, частна общинска собственост, и предвиденото строителство може да се осъществи единствено като разширение на съществуващите обекти в сградата, правото на пристрояване се учредява на съответните етажни собственици със заповед на Кмета на общината, без търг или конкурс, по пазарни цени.
(2) Правото на пристрояване се отстъпва, ако съответните етажни собственици са изразили съгласие в писмена форма с нотариална заверка на подписите.
Чл.61. При преустройство в обекти за стопанска дейност на нежилищни помещения (мазета, тавани, складове и др.), принадлежащи към жилища, построени по силата на отстъпено право на строеж върху имоти, частна общинска собственост, допълнителната площ за преустройството, извън застроената площ на помещенията, не може да бъде повече от 10 кв. м.
Чл.62. (1) Общинския съвет се позовава на погасеното по давност право на строеж при условията на чл.67, ал.1 от Закона за собствеността.
(2) Решението на Общинския съвет се взема, след представен протокол от комисия, назначена от Кмета на общината, която установява, че е изтекъл петгодишния законов срок от сключване на договора и няма започнало фактическо строителство, въз основа на одобрени архитектурни проекти, издадени разрешения за строеж и протокол за строителна линия и ниво.
ПРАВО НА ПОЛЗВАНЕ
Чл.63. (1) Правото на ползване се учредява възмездно или безвъзмездно с решение на Общинския съвет, след проведен публичен търг или публично оповестен конкурс, за срок до 10 години, освен в случаите, определени със закон.
(2) Право на ползване върху нежилищни имоти, частна общинска собственост, се отстъпва без търг или конкурс, след решение на Общинския съвет, за осъществяване на социални, здравни, образователни, културни, спортни и други дейности с нестопански характер, на юридически лица, регистрирани по реда на Закона за лицата и семействата или по Закона за закрила на културата, на юридически лица на бюджетна издръжка и на международни организации.
Чл.64. (1) При разпоредителни сделки с имоти по тази глава, физическите и юридическите лица заплащат на общината режийни разноски в размер на 2%, изчислени върху пазарната цена и такси във връзка с чл. 30, ал. 1 от Закона за данък добавена стойност:
1.	на имота, предмет на продажба, съответно на ограниченото вещно право, което се учредява;
2.	на имота с по-висока цена при замяна;
3.	на реалния дял с по-висока цена - при делба;
4.	в случаите на безвъзмездни сделки.
(2) Пазарните цени на имотите се изработват от оценител на имоти.
(3) Всички разноски по извършване на сделките са за сметка на заявителите.
ГЛАВА ПЕТА
ПРЕМАХВАНЕ НА СГРАДИ, ПОСТРОЙКИ И СЪОРЪЖЕНИЯ
Чл.65. (1) Общински сгради, постройки и съоръжения се премахват със заповед на Кмета на общината, когато това е предвидено по действащ подробен устройствен план и новото строителство е предстоящо.
(2) Сгради, постройки и съоръжения, освидетелствани по реда на чл.196 от Закона за устройство на територията, се премахват със заповед на Кмета на общината.
(3) Имотите по ал.1 и ал.2, след премахването им, се отписват от актовите книги за общинска собственост.
ГЛАВА ШЕСТА
УСЛОВИЯ И РЕД ЗА ПРОВЕЖДАНЕ НА ПУБЛИЧНИ ТЪРГОВЕ И ПУБЛИЧНО ОПОВЕСТЕНИ КОНКУРСИ
РАЗДЕЛ I
ПРОВЕЖДАНЕ НА ПУБЛИЧНИ ТЪРГОВЕ
Чл.66. С този раздел се уреждат условията и редът за провеждане на публични търгове, съгласно Закона за общинската собственост.
Чл.67. (изм. с Решение №61 по Протокол №6 от 29.03.2012г.)По реда на този раздел се провеждат публични търгове за:
1.	Отдаване под наем на недвижими имоти – публична общинска собственост, с изключение на пасищата и мерите;
2.	Отдаване под наем на недвижими имоти – частна общинска собственост;
3.	Продажба на общински имоти – частна общинска собственост;
4.	Отстъпване право на строеж върху общинска земя;
5.	Отстъпване право на надстрояване или пристрояване върху общински недвижим имот;
6.	Учредяване право на ползване върху недвижим имот – частна общинска собственост;
7.	Продажба на недвижими вещи – частна общинска собственост.
Чл.68. (1) (изм. с Решение №280 от 22.12.2010г. на Общински Съвет Смядово) Публичният търг се открива със заповед на Кмета на общината, която съдържа:
1.	описание на имота;
2.	вида на търга – с тайно или явно наддаване;
3.	начална тръжна цена;
4.	начина на плащане и евентуални обезпечения;
5.	датата, мястото и часа на провеждане на търга;
6.	специални изисквания към участниците, когато това се налага от вида на обекта;
7.	размера на депозита;
8.	условия за оглед на обекта;
9.	срок за подаване на предложенията;
10.	други тръжни условия.
(2) (изм. с Решение №280 от 22.12.2010г. на Общински Съвет Смядово) Кандидатите за участие в публичния търг подават в Общинска администрация – Смядово молба по образец и следните документи:
1.	копие на документ за самоличност за физическо лице;
2.	декларация по образец за наличието или липса на задължения към Община Смядово;
3.	документ за внесен депозит;
4.	удостоверение за актуално състояние за юридическо лице и ЕТ;
5.	декларация по образец, че участникът не се намира в производство на ликвидация и на обявяване в несъстоятелност.
6.	декларация по образец, че участникът няма задължения по ДОПК.
(3) Комисията по провеждането на търга се състои от 3 до 5 члена, като задължително в нейния състав се включват юрист и икономист.
(4) Заповедта за назначаване на комисията се издава от Кмета на общината в деня на провеждане на търга, като в нея се определят и двама резервни члена.
(5) Определеният депозит не може да бъде по-малък от 0,5 % от началната тръжна цена.
Чл.68а. (нов, Решение №280 от 22.12.2010г. на Общински Съвет Смядово) (1) Участниците в търга представят в срока по чл.68, ал.1, т.9 молбата си за участие в запечатан непрозрачен плик в Информационния център на общината.
(2) Молбата съдържа всички изискуеми документи за участие в търга и се поставя в запечатан непрозрачен плик, върху който са отбелязани името на участника и цялостното наименование на обекта на търга.
(3) За депозит се приема парична вноска по посочена банкова сметка или в касата на община Смядово.
Чл.68б. (нов, Решение №280 от 22.12.2010г. на Общински Съвет Смядово) Не се допускат до участие в търговете лица, които:
1.	след спечелен търг или конкурс са отказали да сключат договор с общината в срок от 1 година;
2.	са неизправни длъжници по сключени с общината договори за общинско имущество с просрочие повече от 1 (един) месец;
3.	са подали молба за участие след срока по чл.68, ал.1, т.9;
4.	не отговарят на условията, определени в заповедта по чл.68, ал.1;
5.	имат задължения по ЗМДТ и ДОПК.
Чл.69. Заповедта по чл.68, ал.1 се обявява чрез средствата за масова информация най-малко 10 дни преди крайния срок за подаване на молбите за участие и се обявява на видно място в сградата на общинска администрация в срок от три дни от нейното издаване.
Чл.70. (1) Търгът може да се проведе само в случай, че са се явили най-малко:
1.	трима от членове на комисията по чл. 68, ал. 3;
2.	двама кандидати или са подадени 2 молби за участие.
 (3) (изм. с Решение №280 от 22.12.2010г. на Общински Съвет Смядово) Когато на търга не се яви кандидат, той се обявява за не проведен и Кмета на общината насрочва повторен търг.
(4) Когато на търга, провеждан повторно в случая по предходната алинея, се яви само един кандидат, той се обявява за спечелил по предложената от него цена, която не може да бъде по-ниска от началната тръжна цена.
(5) В случай, че отсъстват повече от един член на комисията или правоспособният юрист, търгът се отлага за същия час и място за следващия ден.
(6) В случаите, когато се отлага започнат вече търг, поради невъзможност за продължаването му, обявените до този момент за спечелили участници за отделни обекти от имуществото - предмет на търга, запазват правата си.
Чл.71. При възникване на обстоятелства, които правят невъзможно откриването на търга или неговото приключване, комисията съставя протокол, въз основа на който Кмета на общината със заповед определя провеждането на нов търг.
Чл.72. При търг с явно наддаване, председателят на комисията обявява първоначалната цена, от която да започне наддаването и определя стъпката на наддаване. Тя не може да бъде по-малка от 1 на сто и по-голяма от 10 на сто от началната цена.
Чл.73. Наддаването се извършва чрез гласно обявяване от участниците на последователни суми над началната цена, разграничени от председателя на комисията със звуков сигнал, като всяко увеличение трябва да бъде равно на стъпката по предходния член.
Чл.74. (1) Участниците обявяват високо и ясно предлаганите от тях суми. Обявената от участника сума го обвързва към комисията и другите участници в търга, без право на позоваване на грешка.
(2) Преди третото обявяване на последната оферта се прави предупреждение, че е последна, и ако няма други предложения, наддаването приключва със звуков сигнал от председателя, който обявява спечелилия търга и предложената окончателна цена и закрива търга.
Чл.75. (изм. с Решение №280 от 22.12.2010г. на Общински Съвет Смядово) (1) При публични търгове с тайно наддаване участниците представят в деловодството на общината плик с предложение, което съдържа всички документи, определени с тръжната документация и оферта. Изменения в подадени вече оферти не се допускат.
(2) Върху плика се отбелязват името на участника и цялостното наименование на обекта на търга.
(3) Офертата се изготвя по образец и се представя в отделен запечатан непрозрачен плик с надпис “Оферта” и изписани наименование на обекта и името на участника. Същият се поставя в плика с предложението.
(4) Всяко предложение, което не отговаря на изискванията на ал.1 и/или ал.3, е недействително и участникът се декласира.
Чл.76. (изм. с Решение №280 от 22.12.2010г. на Общински Съвет Смядово) (1) Председателят на комисията при отварянето на всеки плик проверява и обявява, редовността на предложението, съответно декласирането на участника и оповестява предложената цена.
(2) Предложенията се заверяват от председателя и всички членове на комисията по търга и се подреждат според размера на посочените суми.
(3) Търгът се смята за спечелен от участника, предложил най-висока цена, което се обявява пред всички участници и търгът се закрива.
(4) При предложена еднаква най-висока цена от повече участници търгът продължава между тях с явно наддаване и започва от тази цена.
Чл.77. (изм. с Решение №280 от 22.12.2010г. на Общински Съвет Смядово) Когато за един обект са подадени две и повече оферти за участие в таен търг, но на търгът се яви само един участник или не се яви участник, търгът се отлага с един час. След този срок търгът се провежда между явилите се участници. Ако след отлагането се яви само един участник той се обявява за спечелил търгът по цена посочена в офертата, която не може да бъде по-ниска от началната тръжна цена.
(2) Когато за някой от обектите има подадена само една оферта, но на търга не се яви кандидатът, търгът се отлага с 1 час. Ако след този срок не се яви кандидатът, търгът за обекта се обявява за непроведен, за което се съставя протокол. Ако кандидатът се яви, той се обявява за спечелил търга по цена посочена в офертата, която не може да бъде по-ниска от началната тръжна цена. 
(3) Когато за някой от обектите няма подадена оферта, или когато в случая на ал. 2 не се яви никой от кандидатите след отлагането с 1 час, търгът за тези обекти се обявява за непроведен, като за това се изготвя протокол.
Чл.78. (изм. с Решение №280 от 22.12.2010г. на Общински Съвет Смядово) След закриването на търга комисията изготвя протокол, който се подписва от всичките й членове и се предоставя на Кмета на общината.
Чл.79. (изм. с Решение №280 от 22.12.2010г. на Общински Съвет Смядово) Въз основа на протокола по чл.78 Кметът на общината издава заповед, с която определя лицето, спечелило търга, цената и условията на плащането, както и вида, размера и условията на извършване на други предварителни условия, ако са предвидени такива.
Чл.80. (изм. с Решение №134 от 08.04.2009г. на Общински Съвет Смядово) (1) Заповедта на Кмета на общината по чл.79 се издава в 7-дневен срок от датата на провеждането на търга.
(2) Участниците в търга се уведомяват по реда на Административно процесуалния кодекс за заповедта по ал.1.
(3) Участниците в търга могат да оспорват заповедта по чл.79 ал.1 по реда на Административно процесуалния кодекс в четиринадесет дневен срок от датата на уведомлението по ал.2.
Чл.81. (изм. с Решение №134 от 08.04.2009г. на Общински Съвет Смядово) (1) В четиринадесет дневен срок след изтичане на срока за обжалване на заповедта по чл.79 и заплащане на дължимите суми, кметът сключва договор със спечелилия търга участник.
(2) Ако лицето спечелило търга не внесе цената в срока по ал.1, се приема, че се отказва да заплати предложената цена, в този случай депозитът не се възстановява и Кметът на общината в срок не по късно от един месец от провеждането на търга, служебно обявява за спечелил търга участника, предложил следващата по размер цена.
(3) В случаите на ал.2 Кметът на общината в 7-дневен срок от дата на решението за обявяване на спечелилия кандидат, му изпраща писмена покана да се яви за сключване на договор.
(4) При отказ или неявяване на кандидата, в 7-дневен срок от получаване на поканата по ал. 3, Кмета на общината насрочва нов търг.
Чл.82. (1) Въз основа на влязлата в сила заповед за определяне на лицето, спечелило търга и документ за платена цена, Кмета на общината сключва договор с лицето в 7-дневен срок.
(2) Собствеността или друго ограничено вещно право върху обекта – предмет на търга се прехвърля от датата на съставянето на договора. Това обстоятелство се отбелязва в сключения договор.
(3) (изм. с Решение №280 от 22.12.2010г. на Общински Съвет Смядово) Вписването на договора в Имотния регистър към Агенцията по вписвания се извършва от лицето, спечелило търга. То представя екземпляр от вписания договор в Дирекция “Специализирана администрация” за извършване на необходимите записи по актовите книги или деактуване на имота.
(4) (нова, Решение №280 от 22.12.2010г. на Общински Съвет Смядово) При сключването на договор за наем за срок по-дълъг от една година същия подлежи на вписване в Имотния регистър към Агенцията по вписвания.
Чл.83. Внесените депозити на неспечелилите участници се освобождават след закриване на търга от председателя на комисията.
РАЗДЕЛ II
ПРОВЕЖДАНЕ НА ПУБЛИЧНО ОПОВЕСТЕНИ КОНКУРСИ
Чл.84 По реда на този раздел публично оповестен конкурс се организира в случаите, когато освен размера на цената, се поставят специфични изисквания към предмета на сделката и сключването и изпълнението й са подчинени на определени условия.
Чл.85. (1) Кметът на общината назначава комисия, която разработва условията на конкурса.
(2) Кметът на общината утвърждава конкурсните книжа и определя приоритетните условия на конкурса.
Чл.86. (1) Конкурсът се открива със заповед на Кмета на общината.
(2) Със заповедта по ал.1 се утвърждават условията за оглед на обекта, съставът на комисията по провеждането на конкурса и крайният срок за приемане на предложенията за участие.
(3) Комисията по провеждането на конкурса се състои от 3 до 5 члена, като задължително в нейния състав се включват юрист и икономист.
(4) В заповедта за назначаване на комисията се определят и двама резервни члена.
Чл.87. Условията на конкурса и срока за подаване на предложенията се обявяват чрез средствата за масова информация най-малко 10 дни преди крайния срок за подаване на предложенията за участие. Извлечение от заповедта на Кмета на общината по чл.86, ал.1, с изключение на състава на комисията, се обявява на видно място в сградата на общинската администрация в 3-дневен срок от нейното издаване.
Чл.88. Заповедта за провеждане на конкурса съдържа:
1.	наименование и описание на предмета на конкурса;
2.	начална цена;
3.	размер на депозита, адреса, срока и реда за предаване на предложенията;
4.	запазване предназначението на обекта;
5.	извършване на инвестиции;
6.	опазване и възстановяване на околната среда;
7.	създаване на условия за провеждане на определен вид дейности и мероприятия (изложби, базари и др.);
8.	начин на плащане на цената и изискваните обезщетения;
9.	други условия по преценка на Кмета на общината.
Чл.89. Конкурсната документация съдържа офертна цена, начин и критерии при оценяване на конкурсните предложения, както и:
1.	условията по чл.88 с конкретни данни по всяко от обстоятелствата;
2.	изчерпателен списък на документите, които следва да бъдат представени от кандидатите;
3.	други условия в съответствие с целите на конкурса.
Чл.90. Депозитът се определя в размер на 10% от началната цена, внесен в касата на общината.
Чл.91. Срокът за закупуване на конкурсната документация и за подаване на предложенията на участниците в конкурса не може да бъде по-дълъг от 30 дни от датата на обявяването на конкурса.
Чл.92. Участниците в конкурса представят предложенията си в запечатан плик, върху който се отбелязват цялостното название на обекта на конкурса, адреса на подателя, доказателствата за закупена конкурсна документация, внесен депозит и следните декларации:
1.	Документ за самоличност и удостоверения за съдебна регистрация за юридическо лице;
2.	Декларация от участника, че фирмата не се намира в производство на обявяване в несъстоятелност и ликвидация;
3.	Декларация за платени данъци и такси за предходната година;
4.	Наемателите на общински имоти декларират, че не дължат към общината суми за наем или лихви.
Чл.93. (1) Конкурсната комисия организира събирането и съхраняването на предложенията, отбелязва техния входящ номер, датата и часа и ги вписва в специален регистър по реда на тяхното постъпване.
(2) Допълнения или изменения в предадените вече предложения не се допускат.
Чл.94. (1) След изтичане на срока за предаване на предложенията на заседание на конкурсната комисия председателят проверява дали пликовете са запечатани, съобщава общия брой на предложенията и отваря пликовете. Председателят проверява дали са спазени формалните изисквания за предложенията.
(2) Не се разглеждат предложения, които:
1.	са подадени извън срока, определен със заповедта по чл. 83, ал.1;
2.	са подадени в не запечатан плик;
3.	не съдържат документите по чл. 86.
(3) На заседанието на комисията се води протокол, в който се отразяват направените констатации.
Чл.95. (1) Когато в определения срок постъпи предложение само от един кандидат или не постъпи предложение, срокът за предаване на предложение може да се удължи до 14 дни след изтичане на срока за подаване на предложения. 
(2) Когато в срока по ал. 1 не постъпи нито едно предложение, Кметът на общината може да извърши промени в условията на конкурса, включително и да намали офертната цена.
(3) Удължаването на срока по ал. 1 и промените в условията на конкурса по ал. 2 се обявяват по реда на чл.84.
Чл.96. (1) Конкурсната комисия изготвя доклад до Кмета на общината в двуседмичен срок след изтичане на срока за подаване на предложенията или срока по чл. 92, ал. 1, в който оценява и подрежда представените предложения.
(2) При необходимост конкурсната комисия предлага на Кмета на общината ползване на експерти за оценка на предложенията.
Чл.97. (1) (изм. с Решиние №134 от 08.04.2009г. на Общински Съвет Смядово) Кметът на общината в срок до 7 дни от получаването на доклада на конкурсната комисия издава заповед, с която определя участника, спечелил конкурса. Заповедта се връчва на спечелилия по реда на Административно процесуалния кодекс.
(2) (нова, Решиние №134 от 08.04.2009г. на Общински Съвет Смядово) Участниците в конкурса могат да оспорват заповедта по чл.97, ал.1 по реда на Административно процесуалния кодекс в четиринадесет дневен срок от датата на уведомлението.
(3) (изм. с Решиние №134 от 08.04.2009г. на Общински Съвет Смядово) За спечелил конкурса се обявява кандидатът, чието предложение най-пълно удовлетворява конкурсните условия.
(4) (изм. с Решиние №134 от 08.04.2009г. на Общински Съвет Смядово) Кметът на общината може да отхвърли всички предложения, като в този случай не е длъжен да се мотивира.
(5) (изм. с Решиние №134 от 08.04.2009г. на Общински Съвет Смядово) С решението по ал.1 се освобождават депозитите на участниците, като се задържа депозита на спечелилия конкурса, който се прихваща от цената.
Чл.98. (1) Кметът на общината сключва договор със спечелилия конкурса в двуседмичен срок от обявяване на решението по чл.97, ал.1 и след представяне от участника на документ за извършеното плащане.
(2) Договорът се сключва в писмена форма и в него задължително се включват условията, при които е спечелил конкурса.
(3) В случая по ал.1 за спечелил се определя участникът, класиран на първо място в доклада на комисията.
(4) При не плащане на цената в определения срок спечелилият участник губи правото за сключване на договор по предмета на конкурса, както и внесения депозит.
(5) В случая по ал.4 договорът може да се предложи на следващия класирал се кандидат.
ГЛАВА VII
УПРАВЛЕНИЕ НА ОБЩИНСКИТЕ ГОРИ И ЗЕМИ
РАЗДЕЛ I
ОБЩИ РАЗПОРЕДБИ
Чл.99. (1) (изм. с Решение №280 от 22.12.2010г. на Общински Съвет Смядово) Земи от общинския поземлен фонд могат да се отдават под наем на физически и юридически лица за срок не по-дълъг от 10 години в рамките на стопанската година, от Кмета на общината след проведен публичен търг или публично оповестен конкурс по реда на Глава Шеста като началните тръжни цени се определят по тарифа за годишен наем, приета от Общински съвет Смядово.
(2) (отм. с Решение №280 от 22.12.2010г. на Общински Съвет Смядово)
(3) Договорите за наем се сключват от Кмета на общината, въз основа на резултатите от проведения търг или конкурс.
           Чл.99а. (нов с Решение №77 по Протокол №7 от 26.04.2012г.) Маломерни имоти от общинския поземлен фонд могат да се отдават под наем за една година без търг или конкурс след решение на Общинския съвет.
           Чл.100. (изм. с Решение №77 по Протокол №7 от 26.04.2012г.) (1) Земи от общинския поземлен фонд могат да се отдават под аренда след решение на Общинския съвет, при спазване разпоредбите на Закона за арендата в земеделието, след проведен търг или конкурс по реда на Глава шеста, като стойността на началните тръжни арендни плащания се определят по тарифата за годишен наем, приета от Общински съвет.
	(2) Земи от общинския поземлен фонд се отдават под аренда за създаване на нови и отглеждане на съществуващи трайни насаждения, като направените инвестиции по създаването и отглеждането са за сметка на арендатора.
	(3) Въз основа на резултатите от проведения търг или конкурс по ал.1, кметът на общината сключва аренден договор. За условията и реда за сключване на арендните договори се прилагат разпоредбите на Закона за арендата в земеделието.
	(4) При сключване на договора за аренда, арендатора заплаща авансово дължимите арендни вноски за първите 4 години. След изтичане на 4-годишния срок  арендни вноски се дължат не по-късно от първия работен ден на новата стопанската година /1 октомври/.
	(5)  Минималният срок на договора за аренда е 4 години, а максималният 25 години.
             Чл.101. Оземляването на малоимотни и безимотни граждани със земи от Общинския поземлен фонд се извършва по реда и условията на Наредбата за оземляване на малоимотни и безимотни граждани.
Чл.102. Общинският горски територии включва:
1.	гори и земи, възстановени по реда на Закон за възстановяване на собствеността върху горите и земите от горския фонд и Правилника за приложение на Закона за възстановяване на собствеността върху горите и земите от горския фонд.
2.	гори, залесени или самозалесили се върху земеделски земи от поземления фонд, възстановени по реда на Закона за собствеността и ползването на земеделските земи и Правилника за приложение на Закона за собствеността и ползването на земеделските земи.
3.	гори, създадени върху негодни за земеделско ползване слабо-продуктивни и застрашени от ерозия земеделски земи от общинския поземлен фонд /ОПФ/, след включване в горския фонд.
4.	гори, придобити по реда на Закона за общинската собственост.
Чл.103. (изм. с Решение №61 по Протокол №6 от 29.03.2012г.)Горите от Общинския горски територии се стопанисват и управляват по реда на Закона за горите и наредбите, издадени въз основа на закона.
РАЗДЕЛ II
ВЪЗПРОИЗВОДСТВО НА ГОРИТЕ
Чл.104. (изм. с Решение №61 по Протокол №6 от 29.03.2012г.)Възпроизводството на гори обхваща създаването на нови гори, възобновителни, огледни и санитарни сечи, които се извършват съгласно Закона за горите и наредбите, издадени въз основа на закона.
Чл.105. (изм. с Решение №61 по Протокол №6 от 29.03.2012г.) (1) Създаването на нови гори включва дейностите по събиране на семена, производство на посадъчен материал, залесяване, отглеждане, инвентаризация на млади култури и борба с ерозията.
(2) Кметът на общината възлага извършването на дейностите по ал.1, чрез търг, конкурс или пряко договаряне при условия и по ред, определени в Закона за горите и Наредбата за условията и реда за възлагане изпълнението на дейности в горските територии – държавна и общинска собственост, и за ползването на дървесина и недървесни горски продукти.
(3) Дейностите по ал.1  могат да се възлагат поотделно или в комплекс от дейности в зависимост от вида , местонахождението, обема и сроковете им.
РАЗДЕЛ III
ПОЛЗВАНИЯ НА ГОРИТЕ И ЗЕМИТЕ ОТ ОБЩИНСКИЯ ГОРСКИ ТЕРИТОРИИ
Чл.106. (1) Ползването на горите и земите от Общинския горски територии, по смисъла на Закона за горите, представлява ползване на дървесината и недървесни горски продукти.
(изм. с Решение №61 по Протокол №6 от 29.03.2012г.)(2) Ползването на дървесина се осъществява с решение на Общинския съвет по един от следните начини:
            1. чрез продажба на стояща дървесина на корен;
2. чрез добив и продажба на добита дървесина;
(Нова ал. с Решение №61 по Протокол №6 от 29.03.2012г.)(3) Ползването на недървесните горски продукти се извършва в съответствие с утвърден горскостопански план.
 Чл.107. (изм. с Решение №280 от 22.12.2010г. на Общински Съвет Смядово, изм. с Решение №61 по Протокол №6 от 29.03.2012г.) Годишното ползване на дървесина от общинските горски територии се извършва по одобрен от кмета на общината годишен план и/или план – извлечение след решение на общинския съвет съобразно действащия горскостопански план и утвърдени от кмета на общината комплектован лесосечен фонд и график.
Чл.108. (текст отм. с Решение №61 по Протокол №6 от 29.03.2012г.)
Чл.109. (изм. с Решение №280 от 22.12.2010г. на Общински Съвет Смядово, изм. с Решение №61 по Протокол №6 от 29.03.2012г.)Пашата в горските територии, общинска собственост, се разрешава с годишно позволително след заплащане на цена за календарната година съобразно определени от кмета на общината райони по предложение на постоянната общинска епизоотична комисия.
Чл.110. (текст отм. с Решение №61 по Протокол №6 от 29.03.2012г.)

РАЗДЕЛ IV
ОХРАНА И СТРОИТЕЛСТВО В ОБЩИНСКИЯ ГОРСКИ ТЕРИТОРИИ
Чл.111. ( изм. с Решение №61 по Протокол №6 от 29.03.2012г.)Строителство в горските територии, общинска собственост, без промяна на предназначението се допуска само за изграждане на обекти по чл.54, ал.1 от Закона за горите.
Чл.112. Провеждане на мероприятията по осигуряване на пожарна безопасност в Общинския горски територии се извършва от Дирекция “Специализирана администрация”, съвместно с кметовете на кметства и кметските наместници.
Чл.113. (изм. с Решение №280 от 22.12.2010г. на Общински Съвет Смядово, изм. с Решение №61 по Протокол №6 от 29.03.2012г.) Опазването на горските територии, общинска собственост, се осъществява от лица с лесовъдско образование по реда на Закона за горите и Наредба №1 от 30.01.2012 година за контрола и опазването на горските територии.

ГЛАВА ОСМА
ОПАЗВАНЕ И ЗАЩИТА НА ОБЩИНСКАТА СОБСТВЕНОСТ
Чл.114. (1) Изземването на общински имоти, които се владеят или държат без основание, не се използват по предназначение, или необходимостта от които е отпаднала, се извършва със заповед на Кмета на общината.
(2) Заповедта се издава въз основа на констативен акт. В акта трябва да бъдат посочени данни за: собствеността, физическото или юридическото лице, което владее или държи имота, основанието за това, писмото, с което общината е задължила лицето в определен срок доброволно да освободи имота и за неизпълнението на това задължение.
ДОПЪЛНИТЕЛНИ РАЗПОРЕДБИ
§1. Недървесни горски продукти от горите и земите от Общинския горски територии са:
1.	добивът на борина, сено, кори, лико и семена;
2.	събирането на гъби, билки, лишеи и мъхове, горски плодове, дървесна зеленина, новогодишни елхи, пръчки, листников фураж, други растения и животни /които не са дивеч/, паша на селскостопанските животни, инертни материали, без ползване на дървесина.
ЗАКЛЮЧИТЕЛНИ РАЗПОРЕДБИ
§2. Тази наредба отменя Наредбата за реда за придобиване, управление и разпореждане с общинско имущество, приета с Решение № 141/Протокол №2 от18.02.2005г.; допълнена и изменена с решение №279/30.08.2006г. по Протокол № 8/ 30.08.2006г.
§3. Наредбата се приема на основание чл.8,ал.2 от Закона за общинската собственост и §37 от Закона за изменение и допълнение на Закона за общинската собственост.
§4. Изпълнението на тази Наредба се възлага на Кмета на общината.
Наредбата е приета от Общински съвет Смядово с Решение № 83 по Протокол № 11 от 13.10.2008г.;
Наредбата е изменена от Общински съвет Смядово с Решение №134 по Протокол № 3 от 08.04.2009г.
Наредбата е изменена от Общински съвет Смядово с Решение №280 по Протокол №20 от 22.12.2010г.
Наредбата е изменена от Общински съвет Смядово с Решение №301 по Протокол №22 от 21.02.2011г.
Наредбата е изменена от Общински съвет Смядово с Решение №61 по Протокол №6 от 29.03.2012г.
Наредбата е изменена от Общински съвет Смядово с Решение №77 по Протокол №7 от 26.04.2012г.